**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.05.2019, ora 08.00 – 11.05.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.05.2019, ora 7.00**

**RÂURI**

**Debitele au fost** **în scădere**, exceptând râurile din Dobrogea și pe cele din bazinele hidrografice: Jiu, Vedea, Argeș, Ialomița și bazinul inferior al Oltului, unde au fost staționare.

Pe râurile din bazinele hidrografice Crasna, Barcău, Crișuri, Mureș, Bega, Timiș, Bârzava, Caraș, Nera, Cerna și bazinul mijlociu al Oltului debitele au fost în creștere, ca urmare a precipitațiilor căzute în interval și propagării și numai prin propagare pe Prut aval Radăuți și pe cursul mijlociu și inferior al Siretului.

Debitele se situează, în general, la valori în jurul și peste mediile multianuale lunare, exceptând râurile din bazinele hidrografice Şuşiţa şi Putna, bazinele mijlocii şi inferioare ale: Jiului, Argeşului şi Ialomiţei, bazinul inferior al Oltului şi râurile din Dobrogea, unde se situează la valori cuprinse între 30-90% din acestea.

Din datele primite până la ora 600, **se situează peste:**

-**COTELE DE INUNDAŢIE** râurile la următoarele stații hidrometrice: Tur – Micula (310+8)-jud. SM și Prut – Stânca Aval (300+71)-jud. BT;

-**COTELE DE ATENŢIE** râurile la următoarele stații hidrometrice: Goleț – Goleț (270+1)-jud. CS, Sebeș – Turnu Ruieni (250+6)-jud. CS.

**Debitele vor fi, în general, în scădere**, exceptând râurile din sudul țării, unde vor fi staționare, cursurile mijlocii și inferioare ale Mureșului și Prutului și cursurile inferioare ale Crasnei, Barcăului, Crișurilor, Begăi, Timișului, Bârzavei, Carașului, Cernei, Nerei și Siretului, unde vor fi în creștere prin propagare.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale pe unele râuri mici din zonele de deal și munte datorate averselor, temporar accentuate, prognozate.

Se va situa peste **COTA DE INUNDAȚIE** râul Prut la stația hidrometrică Stânca aval (300+60)-jud. BT și peste **COTELE DE ATENȚIE** râurile la următoarele stații hidrometrice: Tur – Micula (270+20)-jud. SM, Prut – Ungheni (460+50)-jud. IS.

**DUNĂRE**

**Debitul la intrarea în ţară** (secţiunea Baziaş) în intervalul 10-11.05.2019 **a fost în creștere, având valoarea de 6700 m3/s**, sub media multianuală a lunii **mai (7250 m3/s).**

În aval de Porţile de Fier debitele au fost în creștere la Gruia şi pe sectorul Corabia – Tulcea şi în scădere pe sectorul Calafat – Bechet.

**Debitul la intrarea în ţară** (secţiunea Baziaş) **va fi** **în creştere (6800 m3/s).**

În aval de Porţile de Fier debitele vor fi în creștere pe sectoarele Gruia – Calafat şi Turnu Măgurele – Tulcea şi relativ staţionare pe sectorul Bechet – Corabia.

**2.** **Situaţia meteorologică în intervalul 10.05.2019, ora 08.00 –11.05.2019, ora 06.00**

**În ţară,** vremea s-a menținut rece, iar în centru, nord și est a devenit deosebit de rece pentru această dată. Pe parcursul zilei au fost înnorări și ploi pe arii relativ extinse. Ploile au avut și caracter de aversă, iar în regiunile vestice și sudice au fost însoțite și de descărcări electrice. Punctiform cantitățile de apă acumulate au depășit 15 l/mp, iar pe raza județului Constanța au fost consemnate căderi de grindină. Noaptea, cerul s-a degajat treptat în vestul și sud-vestul țării, în timp ce în restul teritoriului înnorările au persistat, însă aria ploilor s-a restrâns. La munte, la altitudini mari au fost precipitații mai ales sub formă de ninsoare. Vântul a suflat slab și moderat, cu intensificări în zona înaltă a Carpaților Meridionali, unde la rafală s-au atins viteze de până la 90 km/h, iar la intensități mult mai mici, în prima parte a intervalului, pe arii restrânse și în sudul Banatului, în Oltenia și în zona Deltei Dunării. La ora 21.00, stratul de zăpadă prezent la munte, cu precădere la altitudini mari, măsura pe platformele stațiilor meteorologice până la 203 cm în Masivul Făgăraș (la stația meteorologică Bâlea-Lac). Temperaturile maxime s-au încadrat între 9 grade la Joseni și 21 de grade la Calafat, iar la ora 06.00 se înregistrau 4 grade la Apa Neagră, Curtea de Argeș și Târgu Logrești și 12 grade la mai multe stații meteorologice printre care Calafat, Constanța și Mangalia.

**Observație:** în intervalul de diagnoză s-au emis 8 atenționări de fenomene meteorologice imediate cod galben, emise astfel: 3 de SRPV Timișoara, câte 2 de CNPM pentru Muntenia și respectiv SRPV Constanța și una de SRPV Sibiu.

**La Bucureşti,** vremea a fost ușor instabilă, iar valorile de temperatură diurne s-au menținut sub cele climatologic specifice datei. Cerul a avut înnorări, temporar mai accentuate după-amiaza și seara, când s-au semnalat ploi de scurtă durată și trecător descărcări electrice. Vântul a suflat slab și moderat. Temperatura maximă a fost de 18 grade la Băneasa și 19 grade la Afumați și Filaret, iar la ora 06.00 se înregistrau 9 grade la Băneasa, 10 grade la Afumați și 11 grade la Filaret.

**3. Prognoza meteorologică în intervalul 11.05.2019, ora 08.00 –12.05.2019, ora 8.00**

**În ţară,** vremea se va încălzi. Cerul va fi variabil, cu înnorări temporar accentuate, averse, descărcări electrice și intensificări de scurtă durată ale vântului, mai ales ziua, în regiunile nordice, centrale, estice, sud-estice, la munte și pe suprafețe mici în restul teritoriului. Cu totul izolat vor fi condiții de grindină. Temperaturile maxime se vor încadra între 15 grade în estul Transilvaniei și nordul litoralului și 25 de grade în sudul Olteniei, iar cele minime se vor situa, în general, între 2 și 11 grade.

**La Bucureşti** vremea se va încălzi. Cerul va fi variabil, cu înnorări temporar accentuate, averse, descărcări electrice și intensificări de scurtă durată ale vântului, cu probabilitate mai mare după-amiaza și seara. Temperatura maximă va fi de 21....22 de grade, iar cea minimă va fi de 8...10 grade.

***II. CALITATEA APELOR***

**Pe râurile interioare**

**A.N.A.R.** **și G.N.M.-C.J. Vâlcea** informează că la 10.05.2019, la ora 16:20, a fost semnalată o poluare cu ulei de transformator a pârâului Olăneşti în localitatea Olăneşti-sat, jud. Vâlcea, la cca 200 m în amonte de şcoala generală. Reprezentanţii S.G.A. Vâlcea care s-au deplasat la faţa locului pentru investigaţii au constatat că aceasta s-a produs ca urmare a manevrării cu macaraua a unui transformator ce a căzut în zona grilajului aferent canalului de ape pluviale ce deversează în cursul de apă Olănești. Lucrările erau executate de către societatea Valoris S.R.L., beneficiar fiind CEZ OLTENIA. Angajaţii Valoris S.R.L au intervenit imediat prin împrăștierea de rumeguș pe partea carosabilă.

**Măsuri:** S.G.A. Vâlcea a montat pe cursul de apă 8 baraje absorbante în amonte de confluenţa cu pârâul Cheia și a răspândit spillsorb (7 saci, dintre care șase în amonte de confluenţă și unul la gura de evacuare a apelor pluviale).

Au fost prelevate probe de apă din 3 puncte (din amonte de podul peste pârâul Olănești, de la gura de evacuare a apelor pluviale și din amonte de aceasta). **Nu a fost semnalată mortalitate piscicolă pe cursul de apă afectat.** Se va reveni cu informaţii.

**A.P.M. Harghita** revine cu informaţii despre poluarea râului Târnava Mare, de la 16.03.2019, de la 50 m în amonte de podul din zona pieţei agroalimentare din municipiul Odorheiu Secuiesc (jud. Harghita), fenomen manifestat prin prezenţa unor ușoare irizații de produse petroliere pe o lungime de aproximativ 20 m. Nu a fost semnalată mortalitate piscicolă. Reprezentanţii A.B.A. Mureș s-au deplasat la faţa locului pentru investigaţii si au prelevat 3 probe de apă. Rezultatele analizelor acestora sunt prezentate în tabelul de mai jos.

|  |  |  |  |  |  |  |
| --- | --- | --- | --- | --- | --- | --- |
| Indicatorul de calitate | U.M. | Apă de suprafață,r .T-va Mare, 50 m amonte de gura de evacuare a canalului pluvial**Pr. 1** | Apă din gura de evacuare a canalului pluvial**Pr. 2** | Apă de suprafață, r. T-va Mare la cca 50 m aval de gura de evacuare a canalului pluvial**Pr. 3** |  |  |
| Limite conform Ord. 100/2002 pentru Categoria A2 pe tronsonul respectiv |  Limite stabilite prin HG 188/2002(NTPA 001-ape uzate |
| ora recoltării |  | 11:30 | 11:30 | 11:30 |  |  |
| pH | Unități pH | 7,2(21 ºC) | 7,0(21,4 ºC) | 7,1(22,2 ºC) | 6,5-8,5 | 6,5-8,5 |
| Indice de hidrocarburi(produse petroliere) |  mg/l  | În lucru  | În lucru | În lucru | 0,2 | 5,0 |

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate la 09.05.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României la 09.05.2019 s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE